google/wiki40b huggingface dataset:
Djurgårdens IF Dam

Älvsjö AIK

Älvsjö AIK rykket opp til Damallsvenskan i 1992, og debuterte på fjerdeplass. De gjentok fjerdeplassen året etter, mens de i 1994 endte på femteplass. Deretter vant Älvsjö serien fem år på rad, fra 1995 til 1999. Per 2010 har ingen lag gjentatt denne bedriften, og det kan tidligst skje i 2013. Älvsjö vant cupen i 1992, og the Double i 1996 og 1999. Sistnevnte finale slo Älvsjö Djurgårdens IF i finalen, og året etter ble rollene byttet om. Älvsjö endte på en for dem skuffende tredjeplass. Deretter ble det en trejdeplass og i 2002 en fjerdeplass.

Djurgårdens IF

Djurgården på sin side mislyktes i å kvalifisere seg til den første serien, og begynte i divisjonen under. Som Älvsjö debuterte de imidlertid på fjerdeplass året etter. Laget var imidlertid ustabilt, og gikk fra en andre til en femteplass til nedrykk i 1992, samtidig som Älvsjö debuterte. Først i 1997 rykket Djurgården opp igjen, og fikk en sjetteplass i comebacket. Nok en gang var Stockholms-laget ustabilt, og gikk ned til åttende før de endte på fjerdeplass i 2000, plassen bak Älvsjö. De gjentok plassen bak Älvsjö i to år, med andre ord en ny fjerdeplass og så en femteplass.

Sammenslåing

Etter sammenslåingen vant Djurgården/Älvsjö serien to ganger, i 2003- og 2004-sesongen, da de vant The Double. I 2005 vant de cupen og kom til finalen i Mesterligaen i fotball for kvinner, der de tapte mot 1. FFC Turbine Potsdam. På veien mot finalen slo de ut rivalene Umeå IK og også Arsenal LFC. I Damallsvenskan 2009 endte Djurgården på 6.-plass.
Den norske filmfestivalen

Den norske filmfestivalen, ofte kalt Filmfestivalen i Haugesund, er en årlig filmfestival i Haugesund i Rogaland. Festivalen ble første gang arrangert i Drøbak i 1973. Den ble arrangert i ulike byer inntil den fikk fast sted i Haugesund i 1987. Amandaprisen blir utdelt under festivalen. Festivalen arrangeres av Den norske filmfestivalen AS som eies av bransjeorganisasjonen Film & Kino (tidligere Kommunale Kinematografers Landsforbund, 67 % av aksjene), Haugesund kommune (20 %) og Rogaland fylkeskommune (13 %).
Kronprins Haakon er festivalens høye beskytter, mens Liv Ullmann er ærespresident.
Sopra Steria

Norge

Hovedkontoret for Sopra Sterias skandinaviske virksomhet er i Posthuset i Oslo, Norge, med ca 1 500 medarbeidere. I Sverige og Danmark er det totalt 400 medarbeidere. Selskapet er et av de fem største it-konsulentselskapene i Norge, og omsetter for nesten to milliarder i Skandinavia. 
Sopra Steria arbeider med forbedring og effektivisering av prosesser, systemer og infrastruktur hos sine kunder, som er større private og offentlige organisasjoner. Hovedproduktene er forretnings- og IT-rådgivning, systemintegrasjon og drift. 
Adm. dir. i Norge er per januar 2017 Kjell Rusti.
Holopterini

Utseende

Store (opptil 60 millimeter), svært slanke og langbeinte, gulbrune trebukker. Hudpanseret er nokså tynt, disse billene er forholdsvis myke. Hodet er noe forlenget med en markert "snute". Pronotum er knudrete med en kraftig tann på hver side litt bak midten. Hos to av de tre slektene er dekkvingene noe reduserte, tilspisset bak og dekker ikke hele bakkroppen. Kroppen er bredest ved "skuldrene". Antennene er tynne og vanligvis lengre enn dekkvingene.

Utbredelse

Gruppen er utbredt i det sørlige Sør-Amerika (Chile og Argentina), én art går nord til Bolivia.
Olav Chen

Markedskommentator

Chen er benyttet som markedskommentator av NRK, DN og E24 innen økonomiske temaer innen makroøkonomi, deriblant renteutviklingen, boligpriser, valuta og internasjonale konjunkturer. Han er også kommentator på asiatisk og kinesisk økonomi.
Aegus (Micraegus) lunatus

Utseende

En nokså liten (ca. 13 millimeter), avlang, blankt svart hjortebille. Hannens hode er bredt og flatt, kjevene (mandiblene) kraftige, sigdformede med en kraftig, innoverrettet tann nær roten. Pannen er bredt, U-formet innbuktet foran. Antennene er kraftige med en tre-leddet klubbe. Hodet er nokså matt, fint og jevnt punktert. Pronotum er trapesformet, bredest foran, blankt, betydelig grovere punktert enn dekkvingene, som er jevnbrede, noe flate, med markerte punktstriper. Ytterkanten er kledt med korte, gulbrune hår. Beina er brunlige. Hunnen ligner hannen bortsett fra at hode og kjever ikke er forstørrede, hodet er ganske blanbkt og like grovt punktert som pronotum, som er puteformet (ikke bredere forover). Dekkvingene har rader av korte, oppstående hår som følger punktradene.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt i Vest-Malaysia, Sumatra og Borneo.
Suralaya kullkraftverk

Suralaya kullkraftverk er et kullkraftverk ved byen Merak i provinsen Banten på øya Java i Indonesia. Det har en installert produksjonskapasitet på 3 400 MW fordelt på 7 blokker á 400 eller 600 MW hver. Årsproduksjonen er om lag 24,0 TWh elektrisk kraft. Brenseltypen er kull. Utbyggingen skjedde 1980–1997. Operatør er PT Indonesia Power.
Rocky Road gasskraftverk

Rocky Road gasskraftverk er et gasskraftverk i delstaten Illinois i det nordlig-sentrale USA. Det har en installert produksjonskapasitet på 360 MW, fordelt på 4 blokker / turbiner.
Anlegget ble påbegynt omkring 1999 og stod ferdig i 2000. Brenselkilden er naturgass.
Kjelleredderkopp

Utbredelse

Kjelleredderkopp er utbredt i Europa og Nord-Afrika, østover til Korea i Asia. Den har også etablert seg på Madagaskar og i Japan. Den finnes i Norge.

Utseende

Kjelleredderkopp er lyst og mørkere brun, med en mørkere midtstripe over forkroppen, den har noen litt markerte mørkere flekker på bakkroppen. Kroppen er todelt i en bakkropp (abdomen) og en forkropp (prosoma eller cephalothorax). Foran på hodet er det åtte øyne. Beina har lyse og mørke ringer, de er påfallende langbeinte og tynne, opptil 5-6 cm. Som voksne (imago) er hunnen 17 mm, mens hannen er 12 mm lang (kroppens lengde).
Artene i slekten Meta er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd. I Norge finnes bare Meta menardi, så dette er ikke et problem. Lengre sør i Europa finnes den nærstående Meta bourneti.

Levevis

Kjelleredderkopp finnes på mørke, litt fuktige steder som grotter, hulrer, tunneler, kloakkledninger, kjellere, kummer og lignende. Den kan være svært tallrik, ofte danner de store kolonier hvis de trives. Kjelleredderkopp er forholdsvis treg og beveger seg sakte. Ofte kan den oppholde seg på samme sted i dagevis. De kjønnsmodne, voksne (imago), finnes på vårparten. De ennå ikke ferdig utviklede dyrene kan streife rundt også i dagslys. De leter ofte etter et egnet sted å etablere seg.  
En myte sier at kjelleredderkopp kan ta livet av mennesker, men dette er ikke tilfelle. Den kan virke farlig på grunn av størrelsen og kan bite, men et bitt kommer knapt gjennom huden til et menneske. Giften har heller ingen virkning på mennesker.
Boise State University

Boise State University i Boise, Idaho er et delstatseid universitet som ble grunnlagt i 1932. Boise State fikk universitetsstatus i 1974.
Det er (2006) i alt 18 826 studenter ved Boise State, og skolepengene var samme år på US$ 4 154 for studenter fra Idaho.
Det gis grader helt opp til doktorgradsnivå, med fokus på klassiske humanistiske, sosiale og teknologiske fag, inklusive lærerutdanning.
Seksuell orientering

Seksuell orientering, også kalt seksuell legning eller bare orientering eller legning, er en persons seksuelle og romantiske preferanse.
Vanligvis vil man identifisere personer som primært heterofile eller homofile. Å definere en persons orientering kan være komplisert. For eksempel kan en føle tiltrekning til et kjønn utenfor heterofili, men av grunner som frykt eller skam likevel ikke leve dem ut. Det er også et spørsmål om en hovedsakelig føler seg tiltrukket av ett kjønn, men også ha seksuelle forbindelser med det andre kjønnet. Det er et spørsmål både om adferd, følelser, livsstil og selvidentifisering.
Senere forskning tyder på at det er glidende overganger mellom ytterpunktene på orienteringsskalaen (heterofili og homofili), snarere enn at de står som fastlåste motpoler.
Debatt

Debatt er en måte for flere personer å utveksle meninger og argumenter. En debatt kan foregå uformelt, og oppstå spontant i ulike sosiale situasjoner, eller avholdes innenfor en formell ramme med en dirigent, ordstyrer eller møteleder, og med klare regler for hvordan debatten skal føres. Diskusjonsfora kan være studentsamfunn, foreninger og spesielle program i radio og TV, men også utvikle seg mer fritt over tid i for eksempel aviser. Norges første direktesendte debattprogram på TV var Åpen post, som ble sendt første gang i 1966 på NRK. Vanlige regler for debattantene er å være høflig og saklig.
Samisk kunstnersenter

Samisk kunstnersenter (samisk: Sámi dáiddaguovddáš, SDG) er et kunstnersenter som ble etablert i 1986 i Karasjok. Senteret skal ta seg av den kunstnerstyrte formidling, først og fremst i det samiske samfunnet. Senteret har egne utstillingslokaler i Karasjok, og holder rundt 10–11 utstillinger i året.
Senteret finansieres gjennom tilskudd fra Finnmark fylkeskommune, Sametinget i Norge og Karasjok kommune. I tillegg tar senteret provisjon på kunsten som selges i senterets lokaler.

Kunstnerstyrt

Kunstnersenteret drives av Samisk kunstnerforbund. De ansatte (administrasjonen) på kunstnersenteret er ikke nødvendigvis kunstnere. Senteret har en flersidig målsetting om: økt bruk av kunst, sikring av ytringsfriheten, styrke kompetanse og kunnskap om kunst i samfunnet, bedring av arbeidsvilkårene for kunstnerne og et tilgjengelig og desentralisert kulturtilbud.
Senterets oppgave er å være informasjons- og serviceorgan for kunstnere og andre brukere av kunstsektoren, formidle arbeidsoppdrag som kunstneriske utsmykkinger, konsulentoppdrag og liknende. Senteret arrangerer utstillinger i eget galleri, vandreutstillinger, drive formidling, seminarer og kurs, presse- og informasjonsarbeid.
Polarsirkelen videregående skole

Studiested Mjølan

Mjølan videregående skole ble først tatt i bruk høsten 1993, og senere påbygd i 1996. Skolen var et resultat av manglende lokaler for ulike utdanningsprogrammer som var spredt rundt om i byen. Studiestedet Mjølan inneholdt derfor flere ulike typer utdanningsprogram, både studieforberedende og yrkesfaglige.

Studiested Moheia

Skolen ble opprettet i 1953 og ble på den tiden kalt Mo kommunale allmennskole, og senere kalt gymnaset. Navnet ble endret til Moheia videregående skole i 1975. Skolen tilbød studiespesialisering innenfor tre ulike retninger, samfunnsfag, språkfag, og realfag. Skolen tilbød også service og samferdsel som er et yrkesfaglig studieprogram.

Studiested Kongsvegen

Ranas Yrkesskole ble opprettet i 1955 og tilbød undervisning i programfagene, elektrofag, restaurant - og matfag, teknikk og industriell. Senere ble navnet på skolen endret til Kongsvegen videregående skole, før det ble endret til det nåværende navnet, Polarsirkelen videregående skole avdeling Kongsvegen

Samlokalisering av Polarsirkelen videregående skole på Mjølan

Fylkesrådet i Nordland foreslo 27. januar 2012 å samlokalisere de tre studiestedene til et sted. Rana kommune og Nordland fylkeskommune vedtok 24. oktober at samlokalisering blir på Mjølan. Det ble besluttet at skolen der skulle utvides. Det skal bygges byggfaghall, TIP-hall, bygg for alternativ opplæring, idrettshall og ny fellesbygning. Den totale kostnadsrammen på hele oppgraderingen og utbyggingen var på 605,5 millioner. 
16. mai 2014 startet utvidelsen av Polarsirkelen VGS avd. Mjølan. Først ut var ny byggfaghall også kalt KEM-Hall (Klima, energi og miljø). Det ble inngått kontrakt med Momek Civil AS. Bygget ble overlevert fra entreprenøren 16. mai 2015. KEM-hallen har et bruttoareal på 650 m². Bygg for alternativ opplæring ble startet på i desember 2014 og sto ferdig 1. juli 2015. Det var MBA som hadde kontrakt på byggingen. Bruttoarealet på STO-Basen (bygg for alternativ opplæring) er på 750 m². Arbeidet med å bygge TIP-Hall startet 2014. Hallen som har et bruttoareal på 2580 m² ble åpnet 23. september 2016.  Kontrakten ble inngått med Bolt AS, verdien av bygget er på 80 millioner og 10 millioner i topp moderne utstyr. Byggingen av ny fellesbygning på 9000 m² BRA. inkludert parkeringsarealer og tannklinikk ble startet høsten 2016. Planlagt ferdigstilt januar 2019. Det er under planlegging en idrettshall på 1350 m² BRA. Hele samlokaliseringen var ferdig 28. august 2019
Jordbærslekta

Historie

Ville markjordbær har vært kjent siden romertiden, men kommersiell dyrkning begynte først på 1800-tallet. Det var krysninger mellom europeiske og amerikanske (både sør- og nordamerikanske) jordbærplanter som førte fram til den moderne jordbærplanten. Dette ble så videreutviklet til tusenvis av varianter og tilpasset til ulike klima og smaksegenskaper. Særlig fart i dette arbeidet ble det imidlertid ikke før på 1900-tallet.

Beskrivelse

Jordbærplanten har trekopla blad, hvite blomster (naturlig i mai–juni i Norge). Frukten - jordbæret - er i botanisk forstand en såkalt falsk frukt eller hjelpefrukt, dannet av den oppsvulmede, kjøttfulle blomsterbunnen og som på utsiden har smånøtter der frøene finnes. Planten blir ca. 20 cm høy.
Dyprøde, friske jordbær rommer store mengder næringsstoffer (polyfenoler). Polyfenoler er blant de kraftigste av de kjente antioksidantene. Jordbærets enestående innhold av polyfenoler har vist seg nyttige i beskyttelsen av hjertet og det beskytter mot betennelser. Ellers er jordbær kalorifattige og inneholder jern og kalsium. Jordbær inneholder mye C-vitaminer og noe A-vitaminer.
Holdbarheten varierer med sorten, men generelt kan man hevde at jordbærfrukten har liten holdbarhet og må oppbevares kaldt (1–4 °celsius). For å bevare jordbærene best mulig bør en ikke ta for meget på dem, og legge dem forsiktig ned i kurven. Dernest bør de raskt settes til kjøling. Bærene skal ha en uavbrutt kjølekjede. De tåler ikke store temperatursvingninger.

Bruk

Jordbærfrukten brukes i flere sammenhenger, blant annet til å lage syltetøy og saft. Mest populær er den allikevel trolig som dessertfrukt, kanskje servert sammen med enten fløte, melk, vaniljesaus/krem, rømme eller en type iskrem.
Te av tørkede blader har blitt brukt i folkemedisinen mot blant annet blodmangel, nervøsitet, gikt og urinveisproblemer. Jordbær benyttes også til jordbærmelk.
Håpet Eidsvoll Verk

Håpet Eidsvoll Verk er en kristen frikirkelig menighet på Eidsvoll Verk, i Akershus, tilsluttet den norske pinsebevegelsen. Håpet Eidsvoll Verk ble stiftet 1933. 
Menigheten har 222 medlemmer, medregnet tilhørige, det vil si barn av døpte medlemmer.  Lokalene har sitteplasser til 250 personer. Håpet på Eidsvoll Verk har siden 1950-tallet, i nær 50 år, har vært ledet av et kollektivt lederskap og klart seg uten en ansatt lønnet pastor. Men i 2008 ble pastorparet Elbjørg og Vidar Børjesson innsatt til tjenesten sammen med ungdomspastor Rolf Magne Tømte.
Håpet Eidsvoll driver lokalradioen Mistberget radio. De har menighetskafé og holder Alpha-kurs for litt eldre og for de yngre, søndagskole, junior-gruppe, sangkor, med mer. For ungdom i konfirmasjonsalder tilbyr menigheten den frikirkelige konfirmantundervisningen Tentro.

Misjon

Håpet Eidsvoll Verk er engasjert i misjonsarbeid i Niger og Kongo, og er utsendermenighet for misjonærer flere steder i verden. Laila og Knut Lindberg i Kongo, Edel Nordlie i Japan, Patrica og David Lindberg i Spania, Annie og Arthur Bye og Turid Opland. Menigheten støtter arbeidet til misjonærene Tove Susan Børjesson og Aslaug Langåsdalen i Japan.
Våglia

Våglia er et område i Ytre Enebakk, som ligger langs østsiden av vannet Våg. Området består for det meste av boliger, men også lagerbygninger, bilverksted, treningssenter, og flere menighetshus. Våglia grenser mot et annet boligfelt sørover, Våg østover, boligfeltet Nylende nordover og Østmarka østover.
Langrennsløperne Heidi Weng og Martine Ek Hagen vokste opp i Våglia.
Klyngetun

Klyngetun er en betegnelse på et tradisjonelt vestlandsk gårdstun, med mange bruk, og husene til de ulike brukene plassert tett sammen, mer eller mindre uregelmessig i forhold til hverandre, slik at det er vanskelig å finne et regulært mønster. 
Typiske eksempler på klyngetun er Havrå på Osterøy, Agatunet i Hardanger, Henjum på Hermansverk, Tyssedalen i Fjaler kommune, Osmundnes i Gloppen, Sjønstå gård i Fauske kommune, Eidbo ved Tvedestrand, samt gjenværende deler av tunet Larsbakken. 
Klyngetunene oppsto ved bruksdeling gjentatte ganger. Delingen skulle skje rettferdig, og hver enkel åkerteig ble derfor delt. Teigene ble derfor stadig mindre, og den enkelte bruker fikk en stadig mer komplisert eiendom å forholde seg til.
Oksana Masters

Bakgrunn

Masters ble født med flere fødselsskader fordi moren var utsatt for stråling. Hun ble født uten tomler, med «svømmehud» mellom fingrene, seks tær på hver fot, og hennes venstre fot var 15 cm kortere enn den høyre. Hun manglet også skinnebenet i begge beina. Hun ble plassert på et ukrainsk barnehjem, og ble adoptert av Gay Masters, en 43 år gammel barnløs kvinne fra Buffalo i New York i USA, og hun tok med seg Oksana til USA i 1997. Hun amputerte etter hvert begge beina over kneet – venstre fot da hun var 8 år gammel, og høyre da hun var 13.

Idrettskarriere

Masters begynte med roing i 2002, da hun var 13 år gammel, rett før hun amputerte høyre bein. Hun fortsatte med roing etter amputasjonen, og begynte også å konkurrere. I 2010 deltok hun ved CRASH-B Sprints, som er VM innendørs med Concept2 romaskin. Her vant hun klassen Open Women Trunk-Arms. Hun satte også verdensrekord. Året etter kom hun på tredjeplass i CRASH-B VM i 2011 i samme klasse.
Hun deltok i Paralympiske sommerleker 2012 i London, der hun fikk bronse i roing, i klassen dobbelsculler mix, sammen med Rob Jones.
I 2013 kom hun på fjerdeplass i dobbelsculler i VM i roing for funksjonshemmede.
I Paralympiske vinterleker 2014 i Sotsji i Russland fikk hun sølv på 12 km sitteski, bak ukrainske Lyudmyla Pavlenko. Hun fikk også bronse på 5 km, der Andrea Eskau vant. På langrennssprinten kom hun på fjerdeplass. I skiskyting kom hun på fjerdeplass i sprinten og åttendeplass på mellomdistanse. Hun fikk to fjerdeplasser i Para-VM i sykling 2014, i klassen H5.
I Para-VM på ski 2015 i Cable fikk hun to medaljer – sølv på mellomdistanse og bronse på sprinten. I tillegg kom hun på fjerdeplass på 12 km og syvendeplass på stafetten. Hun deltok også i skiskyting, der hun kom på åttendeplass på sprint og niendeplass på mellomdistanse. Hun vant verdenscupen i paralangrenn sammenlagt i sesongen 2014–15. Hun deltok igjen i Para-VM i sykling 2015, og fikk der bronse i landeveisritt, og kom på fjerdeplass i temporittet.
I Paralympiske sommerleker 2016 i Rio de Janeiro i Brasil deltok hun i sykling. Der kom hun på fjerdeplass i landeveisritt og femteplass i temporitt.
Hun deltok i Para-VM på ski 2017, og vant der sprinten. Hun vant også langdistanse, foran Birgit Skarstein og Liudmila Vauchok.
Warren Barton

Biografi

Warren Barton startet sin profesjonelle fotballkarriere da han skrev under for Maidstone United i juli 1989. Etter å ha spilt 42 ligakamper for Maidstone i 1989/90-sesongen kjøpte Wimbledon Barton for £300 000 i juni 1990. I hans første sesong for Wimbledon scoret han 3 mål på 37 ligakamper, mens han i de påfølgende sesongene fikk bokført ett mål på 42 ligakamper og 2 mål på 23 ligakamper. I 1993/94-sesongen noterte han seg for 2 mål på 39 ligakamper og det gjorde han også i sin femte og siste sesong for the Crazy Gang.
I juni 1995 kjøpte Newcastle United han for £4 000 000, og denne prisen gjorde han til den dyreste forsvarsspileren i England.
Selbjørnsfjorden

Selbjørnsfjorden er en fjord, eller snarere et bredt sund, mellom øya Stord og Fitjarøyene i Fitjar kommune i sør, og øyene Stolmen, Selbjørn (som fjorden er oppkalt etter) og Huftarøy i Austevoll kommune i nord. Fjorden strekker seg 19 kilometer fra Nordsjøen østover til Langenuen.
Lengst ute i fjordgapet ligger Håkelbåen midt i innseilinga. Dette er ei grunne hvor sjøen bryter på 6-7 forskjellige steder i uvær. Lenger inne ligger de to Eggholmsskjerene, det ene av disse et stykke ut i fjorden. Ei jul i 1890-åra gikk et Bergensskip på dette skjæret og gikk ned med alle mann.
To fergesamband krysser Selbjørnsfjorden, begge fra Sandvikvåg på Fitjar. Det ene går til Husavik på Huftarøy og det andre til Halhjem i Os
Else Lill Bjønnes

Virksomhet

Hun lærte forlagsvirksomhet i Dreyers Forlag, der hun i løpet av 3 år var ansvarlig redaktør for utgivelse av 59 titler.
Etter å ha jobbet 1 år i Fabritius forlagshus og fått en sønn, startet hun Kolibri forlag AS i 1982. Dette driver hun fortsatt. Kolibri har utgitt bøker i de fleste sjangre og har markert seg ved at mange titler har fått en lang levetid.
I hele sin tid som gründer og forlegger har Else Lill Bjønnes vært meget engasjert i bokbransjesaker, noe hennes debattartikler i Bok & Sunn og Aftenposten bærer preg av. Som første kvinnelige forlagseier ble hun i 1991 valgt inn i Den norske forleggerforenings styre og deltok i tre år på samtlige styremøter, der hun prøvde å gjøre livet lettere for små forlag.
Hun har vært engasjert i en rekke saker, og har gjort en særlig innsats vedrørende matallergier. Den praktiske barnematboken utkom i 1984 og ble en klassiker de neste 20 årene, og var den første boken for småbarnsforeldre som inneholdt spesialstoff om cøliaki og om matallergier og -intoleranser.
I 1986 utkom Allergikokeboken som hun var redaktør og medforfatter på. Den ble ansett som «bibelen» for matallergikere, revidert en rekke ganger og var i salg frem til 2010. For sitt mangesidige arbeid i Norsk cøliakiforening, ble hun utnevnt til hedersmedlem i 2014. For uten å ha vært formann i den landsomfattende foreningen gjennom 2 ulike perioder, var hun vederlagsfritt også i en årrekke redaktør for medlemsbladet Cøliaki-nytt.

Familie

Else Lill Bjønnes er datter av høyesterettsadvokat Wilhelm Münter Rolfsen (1913–2002),Oslo, og ektefellen Randi Sofie født Kvaal (1915-1997). Else Lill Bjønnes er en etterkommer av bl.a. eidsvollsmannen Jens Rolfsen og biskop Johan Nordahl Brun. Hun har vært gift med Sverre Bjønnes og de er foreldre til Erik Wilhelm Bjønnes.
Platyrutela

Utseende

Middelsstore (ca. 20 millimeter), kraftige, rødbrune eller grønnlige skarabider med et svakt metallisk skinn. Dekkvingene har punktstriper.

Levevis

Larvene lever i råtten ved.

Utbredelse

Slekten lever i Mellom-Amerika (Costa Rica og Guatemala).
De spurte ikke meg

Handling

En skogarbeider har blitt overflødig i yrket sitt. Han flytter sammen med familien til nærmeste by, hvor han får en godt betalt jobb. Det blir en helt ny tilværelse enn de er vant med. Spesielt hustruen vantrives i blokkleiligheten og lengter tilbake til småbruket. Tittelen refererer til at hun aldri ble spurt om hun ville flytte. Byen hadde bruk for mannen, ikke hustruen. Hun går rundt i leiligheten. Ekteskapet begynner å knirke. Mannen skjønner ikke at hustruen ikke vil være husslave. Han plages også av problemer og skyver dem bort med hjemmebrent.